बेंगालुरु , 1 नभेम्बर : भारतनि आइजो हकि हान्जानि गेलेगिरि उदिताया दासान्दि गावनि गेलेनाय केरियारखौ मुलुगनां थाखोनि फोथाराव गोख्रोङै लांगासिनो दं । बेनि गेजेराव गेलेमुनि देरसिन बादायलायनाया फैगौ अलिम्पिक गेम्सनि थाखाय क्वालिफाइट जानो हानायखौ नोजोर होनानै गेलेगिरि उदिताआ बुङोदि , फैगौ बोसोराव जापाननि राजथावनि टकिय' सोहोराव खुंजानो गोनां अलिम्पिक गेम्सआव गोख्रों गेलेनो थाखाय हान्जाया थियारि जादों । उदिताया बुंबावोदि , गेजेराव माखासे दान थाबावनायनि गेजेरावनो हान्जाया गेलेनायखौ गोख्रोंसिन खालामगोन आरो अलिम्पिकआव जेरैखि जाया मेडेल देरहानो नाजागोन होन्नानै बुङो । गेलेगिरि उदिताआ बुंबावोदि , हान्जानि आरो आंनि थाखाय फैगौ माखासे दानफोराव गेलेनाया जोबोद गोनांथार आरो जों जोंनि गेलेनायखौ साबसिन फोसाबना लानो हानायनि मोजां खाबु मोनदों । गावनि फोरोंथाय होग्रा कच आरो सिनियर थाखोनि गेलेगिरिफोरजों बे बिथिङाव फोनांजाब खालामनाय बाथ्राखौबो रायखांनानै उदिताया बुंबावोदि , आं गावखौनो हान्जानि जानानै फरवार्डआव गोख्रों गेलेनो थाखाय गोबां नाजागासिनो दं । आं मुलुगनां थाखोनि गेलेनायफोराव दासिम मिजिंथिजानाय बायदि गेलेनो हायाखैब्लाबो सम थानायावनो आं आंनि गेलेनायखौ फोसाबना लागोन होन्नानै गेलेगिरिया फोरमायो आरो भारतनि आइजो हकि हान्जायाव गेलेनो मोन्नायखौ खाफाल गोनां होन्नानै बुंबावो । दासान्दि कभिड - 19 नि जाहोनाव भारतनि आइजो हान्जाजों लोगोसे मुलुगनि गासैबो हकि हान्जानि गेलेनाया बन्द' जानानै थाथ'नायनि जाहोनाव फैगौ अलिम्पिक गेम्सखौ नोजोर होनानै भारतनि हान्जाया फोरोंथाय बादायाव प्रेक्टिस खालामनायखौ फारियै सोलिहोगासिनो दं । हान्जाया अलिम्पिक गेम्सआव जेरैखि जाया मेडेल देरहानो थांखिजों मुलुगनि जायखि जाया गोख्रों हान्जाजों जुजिनो एबा फेर फाथिनो थाखाय थियारि जानाय बाथ्राखौ गेलेगिरि उदिताया फोरमायो । 
भारतनि आइजो हकि हान्जाया अलिम्पिकआव गोख्रों गेलेनो थाखाय थियारिः उदिता